ΔΕΛΤΙΟ ΤΥΠΟΥ 9.5.2018

**AΓΗ ΚΑΣΟΥΜΗ: 40 ΧΡΟΝΙΑ ΠΡΩΤΑΘΛΗΤΡΙΑ ΣΚΟΠΟΒΟΛΗΣ –**

**Για Ρεκόρ Γκίνες!**

Μετά από έναν ανεπανάληπτο τελικό **η Άγη Κασούμη κατέκτησε για 40η χρονιά την 1η θέση στο Πανελλήνιο Πρωτάθλημα Σπορ Πιστολίου Γυναικών** που διεξήχθη το Σάββατο 5.5, στο σκοπευτήριο της Μαλακάσας.

Με μία συγκλονιστική εμφάνιση στον Τελικό **η Άγη Κασούμη πέτυχε 29/35. Τη 2η θέση κατέκτησε η Άννα Κορακάκη με 21/35 και την 3η η Δήμητρα Παπακανέλλου με 17/35.**

**Η επίδοση που πέτυχε η Άγη Κασούμη στον Τελικό 29/35**, είναι τόσο εξαιρετικά μεγάλη που και χωρίς να έχει ρίξει όλες τις σειρές του αγώνα, όχι μόνο δίνει χρυσό μετάλλιο σε Τελικό Παγκοσμίου Κυπέλλου ή Ολυμπιακών, αλλά και **αποτελεί κορυφαία επίδοση Παγκοσμίως!** Συγκεκριμένα επίδοση 29/50 (29 hits σε 10 σειρές) μπορεί να δώσει χρυσό μετάλλιο σε Τελικό Παγκοσμίου Κυπέλλου ή Ολυμπιακών Αγώνων (27hits/50 για Ολυμπιακούς) και η Πρωταθλήτρια μας πέτυχε το ίδιο σκορ 29 hits, **ρίχνοντας μόνο στις 7 από τις 10 σειρές του αγώνα!** Ο αγώνας σταμάτησε στις 7 σειρές μετά το λιποθυμικό επεισόδιο της Ολυμπιονίκη Άννας Κορακάκη και την κοινή απόφαση των αγωνιζομένων μετά από πρόταση της Ομοσπονδίας, να μην συνεχίσουν να ρίχνουν, παρ΄ όλο που είχε συνέλθει από τη λιποθυμία, σεβόμενοι την συναθλήτριά τους.

Το μοναδικό γεγονός να είναι ένας αθλητής, Πρωταθλητής για 40 χρόνια, αποτελεί **παγκόσμιο φαινόμενο** κ η Πρωταθλήτριά μας Άγη Κασούμη ήδη ετοιμάζει τον φάκελό της μετά από αίτημα, για να τον υποβάλει στα Ρεκόρ Γκίνες.